# Trasa zo zastávky Mariánska A do Kina Lumiere

(zastávka električiek č. 3 smer Jungmannova a č. 4 smer Pri Kríži)

* Po vystúpení z električky pokračujte na začiatok perónu v smere jazdy vozidla
* Z perónu vyjdite na ostrovček a postavte sa čelom ku koľajniciam (vľavo bok. Za chrbtom musíte mať vozovku.
* Prejdite 2 páry koľajníc a jednosmernú vozovku (sprava). Dostanete sa k budove U dvoch levov.
* Budovu využite ako prirodzenú vodiacu líniu po svojej ľavej strane.
* Na konci budovy zabočte doľava a a dajte si ju za chrbát.
* Prejdite k okraju chodníka pred sebou. Pozor! Pred vami je široká obojsmerná Lazaretská, na ktorej je parkovanie povolené na oboch stranách. Aby vás videli autá prichádzajúce zľava smerom na Špitálsku, musíte pri signalizovaní prechodu stáť nie na chodníku, ale na ceste (aspoň dva kroky od obrubníka). Pri prechádzaní používajte na udržanie priameho smeru zvukovú vodiacu líniu vozovky sprava.
* Keď vystúpite na chodník, vodiacou líniou vám bude budova po ľavej strane. Míňate Tesco Expres, zubnú pohotovosť a vietnamské bistro.
* Keď sa budovy skončia, ocitnete sa pri priechode, ktorý je výjazdom z parkoviska vľavo. Pozor! Na konci chodníka, na mieste, kde môžete prechádzať na druhú stranu, je v strede stĺp.
* Na začiatku chodníka, na ktorom sa ocitnete, sú nízke stĺpiky. Ide o naozaj široký, dlhý, veľmi rozbitý a nerovný chodník. Zľava (zo strany parkoviska) nad obrubník presahujú predné masky áut, sprava sú v betónových kvetináčoch zasadené stromy. Medzi nimi sú stĺpy a odstavené kolobežky. Za chodníkom vpravo je Špitálska ulica, na nej pozdĺžne parkujú autá. Na chodníku odporúčame kombinovať zvukovú líniu vozovky a ľavú vodiacu líniu obrubníka a predných masiek áut. Je dobré spomaliť a dávať pozor na pukliny a prípadné mláky v nich. Približne v polovici chodníka sa nachádza signálny pás smerom k zastávke električky Mariánska B.
* Keď široký a rozbitý chodník skončí, zľava sa otvorí vjazd na parkovisko. Prejdite cezeň, dostaňte sa k budovám a vezmite si ich ako pravú vodiacu líniu. Vozovku a električky musíte mať za chrbtom, pred sebou parkovisko. Chodník od parkoviska opäť delia nízke stĺpiky. Na začiatku chodníka (kde odbočujete) môžete niekedy počuť zvuk klimatizácie, je to však nestály orientačný bod.
* Držte si pravú vodiacu líniu budov. Autá, ktoré tu kolmo na budovu parkujú, obchádzajte tak, aby ste ich mali po pravej strane. Pomôcť vám môže zvuk vozovky na Špitálskej, ktorý musíte mať za chrbtom.
* Po niekoľkých metroch sa povrch chodníka pri budove zmení na hladký (je to terasa reštaurácie IN FLAGRANTI) a zľava začujete budovy.
* Na tomto mieste prejdite na ľavú stranu a chyťte si ľavú vodiacu líniu budovy kina.
* Kráčajte, pokiaľ nenájdete gumenú podložku pred vchodom do Kina Lumière. Dvere majú vľavo zvislé madlo a otvárajú sa smerom von.
* Vo vstupnej malej chodbičke nájdete užší koberec, ktorý vás prevedie halou, stočí sa doprava a privedie vás k recepcii, kde si môžete kúpiť lístok.
* Ak by koberec v interiéri nebol, po vstupe z chodbičky zabočte doprava približne na druhú hodinu.